ACORDO do 1 de febreiro de 2007, da Consellería de Presidencia, Administracións Públicas e Xustiza e a Consellería do Medio Rural, polo que se encomenda a xestión das listas de contratación do persoal do Infoga derivadas do Decreto 37/2006, do 2 de marzo, á Consellería do Medio Rural.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/03/2007

De conformidade co disposto no artigo 15 da Lei 30/1992, do 26 de novembro, de réxime xurídico das administracions públicas e do procedemento administrativo común e na disposición adicional do Decreto 37/2006, co obxecto de acadar unha maior eficacia na xestión do persoal temporal correspondente a determinadas categorías de persoal laboral dos servizos de prevención e defensa contra incendios forestais e de persoal do plan Infoga regulados
no Decreto 37/2006, do 2 de marzo, modificado polo Decreto 5/2007, do 25 de xaneiro, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia.
ACÓRDASE:
Cláusula 1.
As competencias en materia de xestión das listas de contratación do persoal laboral da Xunta de Galicia dedicado ás tarefas de prevención e extinción de incendios forestais e do plan Infoga xestionarase a través da Secretaría Xeral da Consellería do Medio Rural.
A encomenda de xestión, concrétase nas seguintes actuacións, co alcance que en cada caso se sinala:
a) O nomeamento e aboamento das asistencias dos integrantes das/dos distintos grupo/s de traballo, que se constitúan ao abeiro do establecido no Decreto 21/2006, do 9 de febreiro, polo que se regulan
as comisións ou grupos de traballo para o desenvolvemento de procesos relativos ao persoal ao servizo da Administración da Comunidade Autónoma de Galicia. Estes grupos levarán a cabo tarefas de carácter material e de colaboración coa Comisión Permanente Central.
b) A organización e realización da proba física á cal se deben someter os distintos integrantes das listas.
c) A organización e realización das probas de coñecemento do galego recollidas na disposición transitoria do Decreto 5/2007. As citadas probas realizaranse en presenza dos titulares ou suplentes, de ser o caso, da comisición permanente central ou provinciais que serán as encargadas de declarar aptos ou non aptos aos participantes. A superación desta proba terá validez en todas as categorías en que estea inscrito o interesado sempre que se trate de categorías en que se exixa o mesmo ou inferior grao de coñecemento do idioma galego. Así mesmo, a non superación da proba de coñecemento do grao de perfeccionamento do idioma galego suporá a exclusión definitiva dos aspirantes para aquelas categorías correspondentes aos grupo I, II e III e a non superación da proba de iniciación suporá a exclusión definitiva dos aspirantes para as categorías correspondentes aos grupo IV e V.
d) A realización dos chamamentos para a cobertura dos distintos postos de traballo de persoal derivado das necesidades de extinción ou prevención de incendios forestais, coa utilización da aplicación informática proporcionada pola Direccion Xeral da Función Pública cando este chamamento se realice desde a lista definitiva de admitidos.
e) Informar as distintas comisións recollidas no Decreto 37/2006 de todas aquelas cuestións que se susciten en canto aos méritos, causas de exclusión, as distintas incidencias dos chamamentos realizados coa finalidade de que a Consellería de Presidencia, Administracións Públicas e Xustiza poida resolver o pertinente recurso.
Cláusula 2.
A encomenda da xestión non supón a cesión da titularidade das competencias.
Cláusula 3.
A presente encomenda terá un prazo de vixencia de tres anos, a partir da súa publicación. Este prazo poderá ser prorrogado por igual período, por acordo expreso das partes que se publicará antes do remate do seu prazo de vixencia.
Disposición derradeira
Esta acordo entrará en vigor o mesmo día ao da súa publicación no Diario Oficial de Galicia.
Santiago de Compostela, 1 de febreiro de 2007.
José Luis Méndez RomeuAlfredo Suárez Canal
Conselleiro de Presidencia,Conselleiro do Medio Rural
Administracións Públicas
e Xustiza